**Csongrád Város Polgármesterétől „M”**

**Száma:** Szo/478-4/2024

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2024. június 27-ei ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet (a továbbiakban: R.) szabályozza a különböző jogcímeken adható települési támogatási formákat.

A Szociális és Lakásügyi Iroda folyamatosan figyelemmel kíséri a központi jogszabályváltozásokat valamint a lakosság szociális, egészségügyi helyzetét és indokolt esetben javaslatot tesz a Rendelet módosítására, kiegészítésére, aktualizálására.

A képviselő-testület a 2023. november 30-ai ülésén döntött a különböző települési támogatások **- a fűtési támogatás kivételével**- jövedelemhatárainak 2024. január 01. napjától esedékes megemeléséről tekintettel a megnövekedett munkabérekre és nyugellátásokra.

A 2023/2024-es fűtési szezonra 491 kérelem érkezett be a szakirodára. 462 esetben megállapító, 29 esetben elutasító döntés született. A támogatás összege távfűtés esetén 3.000,- Ft/hó, villanyfűtésnél 5.000,- Ft/hó, gáz fűtésnél 7.000,- Ft/hó. Tűzifa igénylése esetén a támogatás mértéke 1,5 erdei m3tűzifa.

|  |  |  |  |
| --- | --- | --- | --- |
|  | **Beadott kérelmek száma** | **Megállapító döntések**  **száma** | **Elutasító döntések száma** |
| **Fa** | 182 | 167 | 15 |
| **Fűtés tám. (gáz, villany, távhő)** | 309 | 295 | 14 |
| **Összesen** | 491 | 462 | 29 |

A rászoruló személyek/családok támogatása érdekében az idei évben is szükséges a fűtési támogatás jövedelemhatárának felülvizsgálata, megemelése 2024. augusztus 01. napjától.

**Javaslom, hogy a R. 10.§ (1) bekezdés helyébe az alábbi szöveg kerüljön:**

1) „Fűtési támogatás: Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg a szociális vetítési alap összegének **450%-át**, egyszemélyes háztartás esetén a szociális vetítési alap **600%-át**. Fűtési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.”

**A módosítás következtében a jövedelemhatár család esetén 114.000,- Ft-ról 128.250,- Ft-ra, egyedül élő esetén 142.500,- Ft-ról 171.000,- Ft-ra emelkedne.**

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

1. ***A rendelet-tervezet társadalmi, gazdasági költségvetési hatásai:***

A nyugdíj, nyugdíjszerű ellátások, a kötelező legkisebb bér és garantált bérminimum 2024. január 1-től való megemelése valamint a rászoruló célcsoport további támogatása érdekében indokolt a fűtési támogatás jogosultsági jövedelemhatárának is a megemelése. A rendeletünkben szabályozott egyéb települési támogatások jövedelemhatárai és összegei 2024. január 01. napjától már megemelésre kerültek.

***2. Rendelet-tervezet megalkotása környezeti és egészségügyi következményei:***

Az önkormányzati rendelet eltérő élethelyzeteket kezelő települési támogatásra jogosító különböző jövedelemhatárai biztosítják a különböző élethelyzetekhez nyújtható célzott segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2024. évi költségvetésben kerülnek biztosításra.

Csongrád, 2024. június 18.

Bedő Tamás

polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II. 21.)önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 10. § (1) bekezdésében az „a szociális vetítési alap összegének 400%-át, egyszemélyes háztartás esetén a szociális vetítési alap 500%-át.” szövegrész helyébe az „a szociális vetítési alap összegének **450%-át**, egyszemélyes háztartás esetén a szociális vetítési alap **600%-át**.” szöveg lép.

**2. §**

Ez a rendelet 2024. augusztus 1-jén lép hatályba.

|  |  |
| --- | --- |
| Bedő Tamás sk. polgármester | Dr. Juhász László sk.  jegyző |

Végső előterjesztői indokolás

Csongrád Városi Önkormányzat Képviselő-testületének 10/2020. (II. 21.) önkormányzati rendelete  szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A Képviselő-testület 2024. január 01. napjától megemelte a különböző települési támogatások – a fűtési támogatás kivételével- jövedelemhatárait és az ellátások összegét is a minimálbér/garantált bérminimum és a nyugdíj/nyugdíjszerű ellátások növekedése miatt.

A Képviselő-testület indokoltnak tartja a fűtési támogatás jövedelemhatárának is megemelését, a támogatotti célcsoport megtartása, megsegítése érdekében.